Kevin Hart sê hy bied nié meer Oscars aan nie | Netwerk24
Kevin Hart sê hy bied nié meer Oscars aan nie
07 Desember 2018 08:41
Die komediant Kevin Hart het Vrydagoggend getwiet dat hy nie meer 2019 se Oscars gaan aanbied nie, nadat dit aan die lig gekom het dat hy jare terug homofobiese twiets gestuur het.
Die komediant Kevin HartFoto: Getty Images
"Ek het besluit om nie meer die Oscars aan te bied nie. Dit is omdat ek nie die aandag wil aflei van 'n aand wat gevier moet word deur so baie wonderlike talentvolle kunstenaars nie. Ek vra innig om verskoning aan die LGBTQ-gemeenskap vir my onsensitiewe woorde in die verlede," lui Hart se twiet.
Hart, wat bekendheid verwerf het vir sy rolle in die Scary Movie-rolprente, The 40-Year-Old Virgin, The Wedding Ringer en die treffer Ride Along, het vroeër die week aangekondig dat hy nog altyd die gasheer by die Oscars wou wees en dat hy dít as 'n geleentheid van 'n leeftyd beskou.
Die Oscars is onder druk om meer divers te wees wat sy lede betref, asook diegene wat benoem en vereer word. – Reuters